P. Prokopovič, poslanec: (2002-06-25):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 zákona o rokovacom poriadku predkladá Národnej rade ako gestorský výbor spoločnú správu výborov k návrhu poslanca Lászlóa Hóku na vydanie zákona, ktorým sa mení a dopĺňa zákon č. 435/2001 Z. z. o patentoch, dodatkových ochranných známkach a o zmene a doplnení niektorých zákonov, tlač 1391, v druhom čítaní. Národná rada Slovenskej republiky uznesením č. 2040 z 10. apríla 2002 pridelila návrh zákona na prerokovanie s termínom do 13. mája 2002 týmto výborom: ústavnoprávnemu výboru, výboru pre pôdohospodárstvo, výboru pre obranu a bezpečnosť a výboru pre hospodárstvo, privatizáciu a podnikanie. Gestorstvo určila Výboru Národnej rady pre hospodárstvo privatizáciu a podnikanie ako aj povinnosť vypracovať spoločnú správu o výsledkoch prerokovania v lehote do 14. mája 2002. Uvedené výbory prerokovali pridelený návrh a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov Národnej rady Slovenskej republiky uznesením č. 773 z 21. mája 2002. Iné výbory návrh neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov Národnej rady uvedených v uznesení, svoje stanoviska podľa § 75 ods. 2 rokovacieho poriadku. Výbory zaujali tieto stanoviská: ústavnoprávny výbor prerokoval návrh 3. mája 2002 a uznesením č. 923 odporučil Národnej rade návrh schváliť so zmenami a doplnkami. Výbor pre pôdohospodárstvo prerokoval návrh 9. mája 2002 a uznesením č. 392 odporučil Národnej rade návrh schváliť s pripomienkami. Výbor pre obranu a bezpečnosť prerokoval návrh 9. mája 2002 a uznesením č. 537 odporučil Národnej rade návrh schváliť s pripomienkami. Výbor pre hospodárstvo, privatizáciu a podnikanie prerokoval návrh 14. mája 2002 a uznesením č. 753 odporučil Národnej rade návrh schváliť so zmenami a doplnkami. Z uznesenia výborov Národnej rady, uvedeného v bode III, tak ako som ich predniesol, tejto správy, vyplývajú z ich uznesení tieto pozmeňujúce a doplňujúce návrhy s odporúčaniami gestorského výboru. Máte ich uvedené pod bodom IV, sú to celkovo 4 pozmeňujúce návrhy. Ja budem odporúčať po rozprave hlasovať o nich nasledovne: O bode 1 hlasovať s odporúčaním gestorského výboru neschváliť, o bodoch 2, 3, 4, hlasovať spoločne s odporúčaním schváliť a potom budem odporúčať Národnej rade na základe návrhu gestorského výboru návrh poslanca Národnej rady Lászlóa Hóku, ktorý som citoval, schváliť so zmenami a doplnkami, tak ako sú uvedené v spoločnej správe respektíve ako budú schválené. Prosím, pán podpredseda, otvorte rozpravu k tomuto bodu. I. Presperín, podpredseda NR SR: Ďakujem, pán poslanec. Prosím, zaujmite svoje miesto spravodajcu. Otváram rozpravu o tomto bode programu. Písomne nikto nebol prihlásený. Pýtam sa, kto sa hlási ústne? Pán poslanec Hóka? Nech sa páči. Končím možnosť prihlásiť sa do rozpravy. L. Hóka, poslanec: Ďakujem, pán predsedajúci, chcem upozorniť ctenú snemovňu na jednu skutočnosť, ktorá nastala pri prerokovaní tohto návrhu. Žiaľbohu, už je to posunuté na druhú schôdzu, v čl. 4 gestorský výbor odporučil účinnosť tohto zákona od 1. júla. Ja predpokladám, že to v legislatívnom procese už nestihneme, preto chcem navrhnúť, aby sme o bode č. 4 hlasovali osobitne a zároveň predkladám pozmeňujúci návrh, samozrejme s príslušnými podpismi poslancov, na účinnosť tohto zákona 1. augusta. Ďakujem. I. Presperín, podpredseda NR SR: Všetko? Ďakujem pekne, pán poslanec. Vyhlasujem rozpravu o tom bode programu za skončenú. Prerušujem rokovanie o tomto bode. Nasleduje druhé čítanie o návrhu poslanca Národnej rady Slovenskej republiky Tomáša Galbavého na vydanie zákona, ktorým sa mení a dopĺňa zákon č. 513/1991 Z. z. Obchodný zákonník v znení neskorších predpisov. Návrh zákona ste dostali pred prvým čítaním ako tlač 1389, spoločnú správu výborov ako tlač 1389a. Dávam slovo poslancovi Galbavému a prosím ho, aby návrh zákona odôvodnil.